**Salibandyn pelisääntöjen Suomen Salibandyliiton kansalliset tulkinnat ja toimintaohjeet sarjakaudelle 2021 – 2022**

Salibandyliiton erotuomarivaliokunnan hyväksymä 22.6.2021

**KANSALLISET PELISÄÄNTÖTULKINNAT**

**201 Varsinainen peliaika**

**1) . . . Erätauko kestää 10 minuuttia, ja sen aikana joukkueet vaihtavat pelipuolia.**

Tulkinta:

* Mikäli ennen ottelun alkua todetaan, että olosuhteet ovat epätasaiset, tulee pelipuolia vaihtaa erien välillä ja sen lisäksi kolmannen erän puolessa välissä.
* Mikäli ennen kolmannen erän alkua todetaan, että olosuhteet ovat epätasaiset, tulee pelipuolia vaihtaa kolmannen erän puolessa välissä. Tämä ohje koskee myös mahdollista jatkoaikaa.

2) . . . Kolmoisvihellystä on käytettävä epäluonnollisten pelikatkojen yhteydessä.

Tulkinta:

* Mikäli syntyy erimielisyyttä koskien pelaajien asettamista kentälle epäluonnollisen pelikatkon jälkeen, vierasjoukkue on velvollinen asettamaan pelaajat ensin.

**202 Aikalisä**

1) Ottelun aikana molemmilla joukkueilla on oikeus pyytää yhtä aikalisää, joka ilmoitetaan erotuomarin kolmoisvihellyksellä ja pidetään heti kun peli on katkaistu.

Tulkinta:

* Aikalisää ei myönnetä, jos sitä pyydetään pelin ollessa käynnissä ja erätauko on aikalisän pyynnön jälkeen seuraava pelikatko. Erätauko "nollaa" tilanteen, joten joukkue ei myöskään menetä aikalisää, vaan sillä on edelleen oikeus pyytää aikalisää seuraavan erän aikana.
* Tämä koskee myös tilannetta, jossa olosuhteiden vuoksi pelipuolia vaihdetaan kolmannen erän puolessa välissä.

1) . . . Aikalisä alkaa erotuomarin uudesta vihellyksestä, kun joukkueet ovat vaihtoalueillaan ja erotuomarit toimitsijapöydän luona.

Tulkinta:

* Maalivahtia voidaan ”lämmittää” aikalisän aikana.
* Pelaajien ei tarvitse olla täysin vaihtoalueella.

1) . . . Aikalisä päättyy 30 sekunnin jälkeen erotuomarin vihellykseen.

Tulkinta:

* Mikäli syntyy erimielisyyttä koskien pelaajien asettamista kentälle aikalisän jälkeen, vierasjoukkue on velvollinen asettamaan pelaajat ensin.

**204 Rangaistuslaukauskilpailu jatkoajan jälkeen**

Kilpailusäännöt 2021 – 2022 40 §, ote: *Mikäli jatkoajalla ei synny maalia, voittaja ratkaistaan rangaistuslaukauskilpailulla yksittäisten otteluiden sarjamääräysten mukaisesti, pääsarjoissa pääsarjojen sarjamääräysten mukaisesti.*

**302 Pelaajien vaihtaminen**

1) . . . Kaikkien vaihtojen on tapahduttava oman joukkueen vaihtoalueella. Kaukalosta pois tulevan pelaajan on oltava ylittämässä kaukalon laitaa ennen kuin korvaava pelaaja saa astua kaukaloon.

Tulkinta:

* Tämä koskee myös tilannetta, jossa pelaajan rangaistus on päättynyt.

**401 Pelaajien asusteet**

Tulkinnat koskevat lisäksi kilpailusääntöjen ao. kohtia.

Koskien kaikkia sarjoja

* Kaikkien ottelupöytäkirjaan merkittyjen pelaajien on oltava puettuna peliasuun. Vaihtopenkillä ollessaan pelaajalla saa olla verryttelyasu varsinaisen peliasun päällä.
* Mikäli ottelupöytäkirjaan merkityllä pelaajalla ei ole peliasua ja hän syyllistyy rangaistuksen aiheuttavaan rikkeeseen vaihtopenkiltä, käytetään joukkuerangaistuksen osalta sijaiskärsijää ja rikkeen tehnyt pelaaja ohjataan pukukoppiin, eikä hän saa palata vaihtoalueelle ennen, kuin on pukeutunut sääntöjen mukaiseen peliasuun.
* Mikäli pelaaja erotuomarin kehotuksesta huolimatta käyttää edelleen ei-hyväksyttyä asustetta, tuomitaan 2 + 10 minuutin rangaistus epäurheilijamaisesta käytöksestä.

401:1) Kenttäpelaajat

Yksittäisinä otteluina pelattavat sarjat (kts. Kilpailusäännöt 19 § ja 39 §)

* Mikäli vain yhdellä kenttäpelaajalla ilmenee sääntöjen vastainen asuste, hän ei saa pelata ennen kuin on vaihtanut asusteen sääntöjen mukaiseksi.
* Mikäli useammalla, kuin yhdellä kenttäpelaajalla ilmenee sääntöjen vastainen asuste, vain yhtä joukkueen pelaajaa rangaistaan väärästä asusteesta ja lisäksi ottelupöytäkirjan huomautussarakkeeseen tehdään merkintä. Mikäli rike koskee sukkien värin samankaltaisuutta kotijoukkueen kanssa, ei rangaistusta määrätä.
* Mikäli rike koskee paidan etupuolelta puuttuvaa pelinumeroa, ei rangaistusta määrätä.

Muut sarjat

* Kenttäpelaajaa/ia kehotetaan vaihtamaan asuste sääntöjen mukaisesti.
* Mikäli vain yhdellä kenttäpelaajalla ilmenee **selkeästi** sääntöjen vastainen asuste (esim. muusta joukkueesta selkeästi poikkeava pelipaita), hän ei saa pelata, ennen kuin on vaihtanut asusteen sääntöjen mukaiseksi.
* Mikäli useammalla, kuin yhdellä kenttäpelaajalla ilmenee selkeästi sääntöjen vastainen asuste, vain yhtä joukkueen pelaajaa rangaistaan väärästä asusteesta ja lisäksi ottelupöytäkirjan huomautussarakkeeseen tehdään merkintä.
* Housujen tai sukkien värityksestä/vast. ei tuomita rangaistuksia.

**405 Henkilökohtaiset varusteet ja suojavarusteet**

1) Ohuet hanskat ovat sallittuja.

**407 Maila**

2) . . . Lavan kaikenlainen muunlainen käsitteleminen paitsi taivuttaminen on kielletty.

Tulkinta:

* Lavan ”kupittaminen” on taivuttamista.

**503 Kiistapallon aiheuttavia tilanteita**

6) Epätavallinen tilanne pelin aikana.

Tulkinta:

* Tähän kuuluu tahaton tilanne, jossa pallo osuu vaihtopenkillä olevaan toimihenkilöön, pelaajaan tai tämän mailaan ja osumakohta on kentän puolella. Erotuomarien on huomautettava joukkuetta. Mikäli huomautuksen jälkeen tilanne toistuu, tulkitaan tilanne pelaamiseksi liian monella pelaajalla. Tahallinen pallon pelaaminen vaihtopenkiltä tulkitaan pelin sabotoinniksi.

**507 Vapaalyönnin aiheuttavia rikkeitä**

7) Palloa pelaava, sitä tavoitteleva tai parempaan paikkaan pyrkivä pelaaja . . . estää vastapelaajaa siirtymästä aikomaansa suuntaan.

Tulkinta:

* Mikäli kenttäpelaajan jalat ovat maalivahdin alueen ulkopuolella mutta vartalo esim. takapuoli estää maalivahtia liikkumasta maalivahdin alueella voidaan vapaalyönti tuomita estämisestä. Kenttäpelaaja ei siis ole maalivahdin alueella.

12) Kenttäpelaaja hyppää ilmaan ja pysäyttää pallon

Tulkinta:

* Myös pallon ohjaaminen vartalolla hyppäämisen aikana on kiellettyä.

17) Maalivahdilla on pallo hallussaan yli kolme sekuntia.

Tulkinta:

* Maalivahdilla katsotaan olevan pallo hallussaan, jos hän ottaa sen käteen tai asettuu tarkoituksellisesti siten, että vastajoukkueella ei ole mahdollisuutta pelata palloa sääntöjen mukaisesti.
* Mikäli pallo ei ole ollut maalivahdin hallussa vaan maalivahti on antanut pallon olla lattialla, voi hän ottaa sen haltuunsa useammankin sekunnin kuluttua.

**508 Rangaistuslaukaus**

3) . . . Mikäli toinen pelaaja tai joukkueen toimihenkilö rikkoneesta joukkueesta syyllistyy rikkeeseen rangaistuslaukauksen aikana, on tuomittava uusi rangaistuslaukaus.

Tulkinta:

* Rangaistuslaukaus alkaa siitä, kun erotuomari on antanut luvan rangaistuslaukauksen suorittamiseen (erotuomarin vihellys) ja päättyy seuraavaan erotuomarin vihellykseen.
* Taputtaminen ei ole vastustajan häiritsemistä/sabotointia.

**510 Rangaistuslaukauksen aiheuttavia rikkeitä**

1)… Rangaistuslaukaus on aina tuomittava, jos maalintekotilanteessa puolustava joukkue tarkoituksellisesti siirtää maalin kehikkoa tai peluuttaa tarkoituksellisesti liian montaa pelaajaa kentällä.

Tulkinta:

* Jos rangaistu pelaaja astuu tahallaan kaukaloon ennen rangaistuksen päättymistä, tuomitaan vain PR2. Rangaistun pelaajan kaukaloon astuminen ei ole maalintekotilanne, eikä voi johtaa rangaistuslaukaukseen, ellei ko. pelaaja kentälle astumisellaan tai sen jälkeen uudella rikkeellä estä maalintekotilannetta tai maalintekotilanteen syntymistä.
* Jos puolustavan joukkueen pelaaja tulee kaukaloon maalintekotilanteessa vaihtopenkiltä ja erotuomari tulkitsee tilanteen tarkoitukselliseksi liian monella pelaajalla pelaamiseksi, tuomitaan PR2:n lisäksi rangaistuslaukaus.

**601 Yleismääräykset rangaistuksista**

1) Rangaistuksen aiheuttavasta rikkeestä on siihen syyllistyneelle tuomittava rangaistus.

Tulkinta:

* Tämä tarkoittaa myös tilannetta, jossa sijaiskärsijä syyllistyy rangaistuksiin. Tällöin sijaiskärsijä istuu itse saamansa rangaistukset ja alkuperäiselle rangaistukselle määrätään uusi sijaiskärsijä.

2) . . .Kenttäpelaaja, jolla ei ole rangaistusta kärsittävänä, voi korvata loukkaantuneen rangaistun pelaajan rangaistuspenkillä. Tässä tilanteessa molemmat pelaajat merkitään pöytäkirjaan, mutta rangaistuksen kärsivän pelaajan numero merkitään sulkuihin.

Tulkinta:

* Myös mahdolliselle 10 minuutin henkilökohtaiselle rangaistukselle tulee olla oma korvaava pelaaja.
* Rangaistuksen saanut pelaaja, joka on loukkaantumisen vuoksi korvattu, ei saa mennä kentälle ennen kuin hänet korvannut pelaaja on päässyt pois rangaistusaitiosta. Tällaisia ovat tilanteet, jossa korvaava pelaaja saa tulla kentälle vasta seuraavalla pelikatkolla esim. kun joukkueella on useampia joukkuerangaistuksia kärsittävänä tai jos kyseessä on henkilökohtainen rangaistus.
* Jos loukkaantunut tervehtyy rangaistuksen aikana voi hän mennä rangaistuspenkille pelikatkolla mutta vain erotuomarin luvalla. Tällöin korvaava pelaaja pääsee pois rangaistuspenkiltä.

3) . . .Mikäli maalivahdille tuomitaan yksi tai useampia kahden minuutin joukkuerangaistuksia, joukkueen kapteeni valitsee kenttäpelaajan, jolla ei ole rangaistusta kärsittävänä, kärsimään rangaistuksen.

Tulkinta:

* Tämä tarkoittaa myös tilannetta, jossa maalivahdin kahden minuutin joukkuerangaistusta jo mitataan ja maalivahti syyllistyy uuteen kahden minuutin joukkuerangaistukseen. Maalivahti jatkaa peliä kentällä ja rangaistusta kärsivä sijaiskärsijä kärsii myös uuden kahden minuutin rangaistuksen. Edellä mainittua periaatetta noudatetaan myös mahdollisissa toimihenkilöön kohdistuvissa joukkuerangaistuksissa.

**605 Kahden minuutin joukkuerangaistuksen aiheuttavia rikkeitä**

5) Pelaaja pakottaa tai työntää vastapelaajan kaukalon laitaa tai maalin kehikkoa vasten.

Tulkinta:

* Työntämisestä keskialueella muuten kuin kaukalon laitaa tai maalikehikkoa vasten voidaan tuomita vain vapaalyönti (507:6).
* Keskialueella työntämisestä muuten kuin kaukalon laitaa tai maalikehikkoa vasten voidaan tuomita rangaistus taklaamisesta tai kamppaamisesta (605:6) ja erotuomarinäyttö on kova peli (909).

10) Kenttäpelaaja ei poista rikkoutunutta tai pudonnutta mailaansa kaukalosta eikä vie sitä vaihtoalueelleen.

Tulkinta:

* Tähän kuuluu tilanne, jossa pelaaja jatkaa pelaamista rikkinäinen maila tai sen osia kädessään, mutta ei kuitenkaan käytä rikkinäistä mailaa pelaamiseen tai pelaamisen yrittämiseen.

16) Väärä vaihto.

Tulkinta:

* Mikäli väärä vaihto aiheutuu siitä, että pelaaja palaa rangaistusaitiosta astumatta kentälle, katsotaan rangaistusaitiosta palaava pelaaja väärän vaihdon aiheuttajaksi. Tässä tilanteessa vääräksi vaihdoksi katsotaan myös tilanne, jossa korvaava pelaaja ei astu kentälle.

17) Joukkue pelaa liian monella pelaajalla kaukalossa.

Tulkinta:

* Mikäli joukkue ottaa siirretyn rangaistuksen aikana ylimääräisen pelaajan vaihtoalueelle ja pelaaja / kanssapelaaja palaa takaisin kaukaloon ennen pelin katkaisemista ja erotuomari tulkitsee tämän tarkoitukselliseksi, on kyseessä uusi rike (pelin sabotointi), josta tuomitaan PR2.
* Liian monella pelaajalla pelaamiseksi tulkitaan tilanne, jossa pallo osuu toistamiseen vaihtopenkillä olevaan toimihenkilöön, pelaajaan tai tämän mailaan ja osumakohta on kentän puolella ja joukkuetta on jo huomautettu asiasta. Tahallinen pallon pelaaminen vaihtopenkiltä tulkitaan pelin sabotoinniksi.

**608 Henkilökohtainen rangaistus**

2) . . . Mikäli joukkueen toimihenkilölle tuomitaan henkilökohtainen rangaistus, hänet on lähetettävä katsomoon pelin loppuajaksi. . .

Tulkinta:

* Katsomoon menon jälkeenkin toimihenkilölle voidaan tuomita PR2/PR3. Punaista korttia ei näytetä, vaan rangaistus kerrotaan kapteenille. Toimihenkilön on poistuttava katsomosta.

**610 2 min joukkuerangaistuksen + 10 min henkilökohtaisen rangaistuksen aiheuttavia rikkeitä**

* Tilanteesta, josta tuomitaan myös rangaistuslaukaus, ei tuomita kahden minuutin joukkuerangaistusta.

1) Pelaaja tai joukkueen toimihenkilö syyllistyy epäurheilijamaiseen käytökseen.

Tulkinta:

* Tähän kuuluu nuuskan tai muiden tupakkatuotteiden käyttö.
* Mikäli maalivahti heittää pallolla tarkoituksellisesti, ei kuitenkaan väkivaltaisesti, vastapelaajaa esim. saadakseen tälle rangaistuksen, tuomitaan pykälän mukainen rangaistus.
* Mikäli maalivahti ottaa tarkoituksellisesti kasvosuojuksensa pois maalitekotilanteessa, tuomitaan pykälän mukainen rangaistus ja rangaistuslaukaus vastajoukkueen hyväksi.
* Mikäli maalivahti käyttää varusteissaan silikonia tai muita kitka-aineita, tuomitaan pykälän mukainen rangaistus.
* Mikäli pelaaja nostaa kaukaloa tarkoituksellisesti ja pelaa sen jälkeen pallon laidan ali ulos kaukalosta, tuomitaan pykälän mukainen rangaistus.
* Mikäli pelaaja estää maalin synnyn liikuttamalla tarkoituksellisesti laahusverkkoa niin, että pallo pysähtyy laahusverkkoon ylittämättä maaliviivaa, tuomitaan pykälän mukainen rangaistus ja rangaistuslaukaus vastajoukkueen hyväksi.
* Mikäli pelaaja estää maalin synnyn venyttämällä peliasua tarkoituksellisesti niin, että pallo pysähtyy asuun ylittämättä maaliviivaa, tuomitaan pykälän mukainen rangaistus ja rangaistuslaukaus vastajoukkueen hyväksi.
* Mikäli kenttäpelaaja estää maalivahdin näkökenttää siten, että seuraa MV:n päänliikkeitä olemalla kasvot MV:iin päin tai pitää kättään maalivahdin silmien edessä estääkseen tämän näkemisen, on erotuomarin, mikäli mahdollista huomautettava tästä pelaajaa ennen pykälän mukaisen rangaistuksen tuomitsemista.
* Mikäli joukkue tekee tarkoituksellisesti oman maalin, on erotuomarin huomautettava joukkuetta tästä. Mikäli joukkue huomautuksen jälkeen selvästi syyllistyy tarkoitukselliseen oman maalin tekemiseen, tuomitaan pykälän mukainen rangaistus.
* Mikäli pelaaja erotuomarin kehotuksesta huolimatta käyttää edelleen ei-hyväksyttyä asustetta, tuomitaan pykälän mukainen rangaistus.
* Mikäli pelaaja siirtää vastustajan varustetta ja tilanteessa on erotuomarin tulkinnan mukaan rike, tuomitaan pykälän mukainen rangaistus (erotuomarin tulkinnan mukaan pelaaja on menossa noutamaan pudonneita suojalasejaan tai muuta varustetta ja vastustaja tahallisesti napauttaa mailallaan lasit tai muun varusteen muualle).

Rangaistusta ei tuomita, mikäli erotuomarin tulkinnan mukaan tilanteessa ei ole rikettä (erotuomarin tulkinnan mukaan vastustajan pelaaja siirtää varusteen pois pelin tieltä, jotta esimerkiksi pudonneet suojalasit eivät rikkoontuisi).

1) . . .Mailan tai muiden varusteiden heittäminen myös pelikatkon aikana tai vaihtoalueella.

Tulkinta:

* Mikäli pelaaja erotuomarien mielestä heittää mailansa kontrolloidusti, ilman loukkaantumisvaaraa, on pelaajaa mahdollisuuksien mukaan ensin puhuteltava. Mikäli mailan heitto on kontrolloimaton tai aiheuttaa vaaratilanteen on rangaistus annettava.
* Kengän heittäminen rinnastetaan mailan tai muiden varusteiden heittämiseen.

**611 Pelirangaistus**

1) . . . Myöhemmistä rikkomuksista, jotka johtaisivat pelirangaistukseen, tehdään raportti, mutta joukkuerangaistuksia ei määrätä, lukuun ottamatta tilannetta, kun pelaajaa tai toimihenkilöä ei ole merkitty pöytäkirjaan.

Tulkinta:

* Jos pelaajalle tuomitaan useita pelirangaistuksia samassa tilanteessa, ankarin merkitään pöytäkirjaan ja muut raporttiin.

1) . . . Pelirangaistuksesta, joka tuomitaan ennen peliä tai sen jälkeen, tehdään raportti mutta joukkuerangaistusta ei tuomita. . .

Tulkinta:

* Ennen peliä annetusta pelirangaistuksesta tehdään raportti. Ennen peliä alkua voidaan tuomita vain pelirangaistuksia. Tällöin on raportissa mainittava myös sääntökirjan pykälä ja rangaistuksen suuruus.
* Pelin jälkeen, mikäli ottelupöytäkirja on viimeistelty, tehdään pelkästään raportti.
* Mikäli ottelupöytäkirjaa ei ole vielä viimeistelty, merkitään rangaistus normaalisti.

**613 Pelirangaistus 1:n aiheuttavia rikkeitä**

Kilpailusäännöt 2021–2022 38 §, ote: *Kenttäpelaajien, jotka ovat syntyneet 1.1.1999 tai myöhemmin, on käytettävä virallisissa otteluissa kansainvälisen salibandyliiton hyväksymiä ja merkitsemiä suojalaseja.*

Tulkinta:

* Jos joukkueen kapteeni pyytää erotuomaria tarkastamaan ilman suojalaseja pelaavan kenttäpelaajan iän, on erotuomarin tarkastettava pelaajan ikä välittömästi mikäli mahdollista tai viimeistään seuraavalla pelikatkolla.
* Jos kenttäpelaaja on syntynyt 1.1.1999 tai myöhemmin ja häneltä puuttuvat suojalasit, hän saa huomautuksen ja kehotuksen ottaa suojalasit käyttöön.
* Jos kenttäpelaaja yrittää vielä huomautuksen jälkeen pelata ilman suojalaseja, hänelle määrätään PR1 (613:1).
* Jos kenttäpelaajan ikä ja hänen käyttämänsä suojalasit ovat Kilpailusääntöjen 38 §:n mukaiset, tarkastamista pyytäneelle kapteenille tuomitaan 2 minuutin rangaistus (605:7).
* Tarkastamispyyntö ja tarkastuksen tulos on aina kirjattava ottelupöytäkirjaan. Jos kenttäpelaajan ikä jää tarkastuksessa epäselväksi, kirjaa erotuomari tarkastuksen tuloksen sekä pelaajan itsenä ilmoittaman iän pöytäkirjan huomautussarakkeeseen. Kenttäpelaaja saa jatkaa pelaamista, eikä mitään rangaistuksia tuomita.
* Kenttäpelaajan on käytettävä suojalaseja myös rangaistuslaukauksen aikana ja rangaistuslaukauskilpailussa.

Koskien kaikkia suojalaseja käyttäviä kenttäpelaajia:

* Pelaaja saa jatkaa pelaamista, jos suojalasit putoavat kesken pelin. Pudonneet suojalasit saa jättää kentälle seuraavaan pelikatkoon asti (405:2).

2) Ottelupöytäkirjaan merkitsemätön pelaaja tai toimihenkilö osallistuu peliin.

Tulkinta:

* Mikäli ottelupöytäkirjaan merkitsemätön pelaaja tai toimihenkilö on syyllistynyt rangaistuksen aiheuttavaan rikkeeseen, määrätään rangaistupenkille kaksi kenttäpelaajaa, joista toinen kärsii viiden minuutin joukkuerangaistuksen ottelupöytäkirjaan merkitsemättömyydestä ja toinen kenttäpelaaja kärsii pelaajan tai toimihenkilön tekemästä rikkeestä seuraavan rangaistuksen. Normaalisti yhden pelaajan tai toimihenkilön tekemät rikkeet mitataan peräkkäin, jolloin käytetään vain yhtä sijaiskärsijää, mutta tässä tapauksessa ottelupöytäkirjaan merkitsemättömyyttä ei katsota ko. pelaajan tai toimihenkilön rikkeeksi.
* Ottelupöytäkirjaan merkitsemättömän pelaajan tai toimihenkilön tiedot merkitään huomautussarakkeeseen ja rangaistus merkitään tälle pelaajalle tai toimihenkilölle.

3) Pelaaja syyllistyy jatkuvaan tai toistuvaan epäurheilijamaiseen käytökseen.

Selvennös:

* Epäurheilijamaisesta käytöksestä voidaan tuomita PR1 vain, jos on ensin tuomittu 2 + 10 min rangaistus (610:1). Esimerkki: Pelaaja käyttäytyy sopimattomasti ja erotuomari tuomitsee epäurheilijamaisesta käytöksestä 2 + 10 min rangaistuksen  pelaaja jatkaa epäurheilijamaista käytöstä, joten erotuomari tuomitsee toisen 2 + 10 min rangaistuksen  tilanteesta kirjataan pöytäkirjaan 2 + 10 + 5 + 20.
* Käytöksestä voidaan tuomita suoraan pelirangaistus vain säännön 617:3 mukaan (PR3, törkeä huono käytös). Huomioitavaa on, että mikäli tilanteessa on tuomittu ensin esimerkiksi protestoinnista 2 min tai epäurheilijamaisuudesta 2 + 10, tulee nekin rangaistukset kirjata pöytäkirjaan.
* Selvennös koskee myös kohtaa 615:3 (PR2).

**615 Pelirangaistus 2:n aiheuttavia rikkeitä**

2) Pelaaja syyllistyy toisen kerran pelissä viiden minuutin joukkuerangaistuksen aiheuttavaan rikkeeseen.

Tulkinta:

* Tähän kuuluu myös tilanne, jossa pelaaja syyllistyy PR1:n aiheuttavaan rikkeeseen.
* Ottelupöytäkirjaan merkitsemättömyys on joukkueen rike ja siitä tuomitaan vain PR1. Myös tilanteessa, jossa pelaajalle tuomitaan ensin PR1 esim. fyysisestä rikkeestä.

3) Joukkueen toimihenkilö syyllistyy jatkuvaan epäurheilijamaiseen käytökseen.

* Tähän kuuluu tilanne, jossa 2 + 10 min rangaistuksen saanut valmentaja jatkaa valmentamista katsomosta.

4) Pelaaja, jonka varustetta pyydetään tarkistettavaksi, yrittää korjata tai vaihtaa varusteen ennen tarkistusta.

Tulkinta:

* Tämä sääntö astuu voimaan, kun erotuomari on pyytänyt varustetta tarkistettavaksi eikä silloin, kun joukkue esittää tarkistuspyynnön erotuomarille.

5) Pelaaja tai joukkueen toimihenkilö syyllistyy rikkeeseen, jonka selvästi on tarkoitus sabotoida peliä.

Tulkinta:

* Mikäli pelaaja, jonka henkilökohtainen rangaistus on päättynyt, astuu kaukaloon ennen seuraavaa pelikatkoa, tulkitaan tämä sabotoinniksi jos pelaaja tietoisesti rikkoo sääntöä ja pyrkii pelaamaan. Mikäli pelaaja ei osallistu peliin tai teko on tahaton, tuomitaan kahden minuutin rangaistus.
* Tähän kuuluu mm. tilanne, jossa maalivahti on korvattu kenttäpelaajalla ja vastajoukkueen hyökätessä maalivahti palaa kentälle ilman, että kenttäpelaaja on tulossa vaihtoon.
* Pelaajan, joka on merkitty maalivahdiksi, katsotaan osallistuneen peliin kenttäpelaajana samassa pelissä, kun hän pelaa kaukalossa kenttäpelaajana. Siis ei vielä silloin, kun hän istuu esim. verryttelyasu päällä vaihtoaitiossa.

**617 Pelirangaistus 3:n aiheuttavia rikkeitä**

3) Pelaaja tai joukkueen toimihenkilö syyllistyy törkeään huonoon käytökseen.

Tulkinta:

* Tähän kuuluu tilanne, jossa pelaaja tai toimihenkilö erotuomarin kehotuksesta huolimatta kieltäytyy noudattamasta annettua rangaistusta
* Mikäli pelaaja tai toimihenkilö millä tahansa tavalla ottaa tarkoituksellisesti fyysisen kontaktin erotuomariin, mitenkään kyseenalaistaakseen erotuomarin toimintaa, auktoriteettia tai persoonaa, on tuomittava pykälän mukainen rangaistus

4) Kun pelaaja tai toimihenkilö syyllistyy väkivaltaiseen käytökseen.

Tulkinta:

* Tähän kuuluu pureminen tai puremisen yrittäminen.
* COVID-19-viruksella uhkailu on väkivaltaista käytöstä. Esimerkiksi, jos pelaaja/toimihenkilö yskäisee toisen henkilön kasvoihin päin todeten ”minulla on koronavirus”.

**701 Maalin syntyminen**

1) Maali on syntynyt, kun se on tehty hyväksytysti ja se on vahvistettu kiistapallolla keskipisteestä.

Tulkinta:

* Maalintekijäksi tai syöttäjäksi ei merkitä pelaajaa, josta pallo on kimmonnut vaan se pelaaja, joka on pelannut palloa mailallaan. Esimerkiksi maalintekijäksi ei merkitä pelaajaa, joka on tahattomasti vartalollaan ohjannut palloa.
* Mikäli ottelu päättyy ko. maaliin esim. 12 maalin eroon, ei kiistapalloa tarvitse enää suorittaa vaan maali on syntynyt kun se on merkitty ottelupöytäkirjaan. Varsinaisen peliajan tai erän viimeisellä sekunnilla tehdyn maalin jälkeen on suoritettava kiista-aloitus, vaikka pelisummeri olisi ehtinyt soida.

**702 Hyväksytyt maalit**

1) Kun koko pallo on ylittänyt maaliviivan etupuolelta, palloa on pelattu oikein kenttäpelaajan mailalla, eikä hyökkäävä joukkue ole syyllistynyt maalinteon yhteydessä tai välittömästi ennen sitä vapaalyönnin tai rangaistuksen aiheuttavaan rikkeeseen.

Tulkinta:

* Tähän kuuluu, kun pelaaja potkaisee palloa siten, että potku kohdistuu pelaajan oman mailan lapaan tai varteen. Tilanteessa pelaajan oman mailan lapa tai varsi on jalan ja pallon välissä, eikä potku osu palloon vaan lapaan tai mailan varteen.

1) . . . Omassa maalissa pelaaja aktiivisesti ohjaa pallon mailalla tai vartalolla omaan maaliin. Oma maali merkitään OM.

Tulkinta:

* Omaksi maaliksi ei katsota tilannetta, jossa maalia kohti laukaistu pallo kimpoaa maaliin vastustajan mailasta tai vartalosta ilman, että pelaaja itse aktiivisesti vaikuttaa pallon liikesuuntaan. Kimpoamisella tarkoitetaan esimerkiksi tilannetta, jossa puolustaja peittää maalia kohti ammutun laukauksen ja pallo osuu pelaajan jalkaan, mutta kimpoamisen seurauksena menee maaliin.
* Omaksi maaliksi sen sijaan merkitään esimerkiksi seuraava tilanne: hyökkääjä antaa syötön sivuttain maalin edestä ja puolustaja yrittää katkaista syötön mailallaan, mutta pallo muuttaa suuntaa 90 astetta ja menee sen vuoksi maaliin. Tilanteessa hyökkääjä ei yritä maalia, vaan pyrkii syöttämään pallon toiselle hyökkääjälle.

**TOIMINTAOHJEET**

1. **Erotuomarit huomaavat maalin syntymisen jälkeen, että maalin tehneen pelaajan maila on rikki.**

* Tuomarit toimivat sen mukaan, milloin tosiasiallisesti havaitsevat mailan rikkoontumisen. Jos he toteavat vasta maalin hyväksyttyään, että maila on rikki, tuomarit eivät arvioi, onko maila rikkoontunut ennen vai jälkeen maalin syntymisen. Maali siis hyväksytään, eikä tilanteessa määrätä rangaistuksia.
* Jos tuomarit havaitsevat juuri ennen maalin syntymistä, että maali tehdään rikkinäisellä mailalla, maali hylätään. Mahdolliset rangaistukset määrätään, jos pelaajan rikkinäisellä mailalla pelaaminen on ollut tarkoituksellista.
* Jos tuomarit havaitsevat maalintekotilanteessa pelaajan mailan olevan rikki, mutta pelaaja ei itse huomaa, että maila on rikki, peli katkaistaan välittömästi, mutta rangaistusta ei tuomita.

1. **Maali syntyy ja jäähy päättyy samanaikaisesti**

Joukkue A saa 2 min ajassa 2.00 ja joukkue B 2 min ajassa 3.00. Joukkue A tekee maalin ajassa 4.00.

* Jäähy päättyy heti, kun jäähyn päättymisaika on täysi. Tilanteessa ei ole merkitystä, ehtiikö rangaistu pelaaja kentälle vai ei.
* Esimerkkitilanteessa A:n jäähy on päättynyt ajassa 4.00. Samassa ajassa A tekee maalin. A:n jäähy on siis päättynyt, joten maali on ylivoimamaali ja myös B:lle ajassa 3.00 määrätty rangaistus päättyy.

1. **Pelinjatkamistapa ja –paikka erilaisissa rangaistustilanteissa**

* Olennaista pelinjatkamistavalle ja –paikalle on, mistä tilanteesta erotuomari katkaisee pelin. (501:1, 507:19, 604:2)
* Kiistapallo tuomitaan, jos erotuomarit eivät pysty määrittämään kumman joukkueen hyväksi vapaalyönti tuomitaan (503:10). ”Samanaikaisella” rikkomuksella tarkoitetaan ”samalla hetkellä” tapahtuvia rikkomuksia. Erotuomari tulkitsee, olivatko rikkeet ”samanaikaisia” vai tapahtuiko ensin toinen rike ja sen jälkeen toinen. Saman pelikatkon aikana tapahtuneet rikkomukset eivät ole pelisääntöjen tarkoittamia ”samanaikaisia” rikkomuksia.
* Nopeassa tilanteessa pelikatkon aiheuttanut rike on se rike, josta erotuomari on päättänyt katkaista pelin. Myös tilanteessa, jossa erotuomarin vihellys alkaa kuulumaan vasta mahdollisen toisen rikkeen aikana tai sen jälkeen. Peliä jatketaan pelikatkon aiheuttaneen syyn mukaisesti (601:1).
* Maali on tehty siirretyn rangaistuksen aikana myös tilanteessa, jossa erotuomari havaitsee rangaistukseen johtavan rikkeen, mutta rikottu joukkue ehtii tehdä maalin ennen kuin erotuomari on ehtinyt nostaa kätensä ylös siirretyn rangaistuksen merkiksi. (604:1)

1. **501:2 > Palloa voidaan pelata vihellyksen jälkeen, mikäli se on liikkumatta ja oikeassa paikassa**

* Mikäli joukkue on laittamassa palloa peliin väärästä paikasta, on erotuomarin vihellettävä useita, lyhyitä vihellyksiä (pip, pip, pip, pip), näytettävä oikea paikka ja annettava tämän jälkeen pelinjatkamislupa (nopeasti) viheltämällä.

1. **503:5 > Pelin katkaiseminen loukkaantumisen vuoksi: tuleeko loukkaantuneen pelaajan mennä tilanteen jälkeen vaihtoon?**

* Säännöissä ei edellytetä vaihtoon menemistä, joten sitä ei voida vaatia
* Huomioi 610:1, mahdollinen filmaaminen.

1. **507:8 > MV ottaa pallon vastaan jalallaan ja potkaisee sen eteenpäin alimpana pelaajana**

* ET tulkitsee, onko ensimmäinen kosketus palloon potkaisu – potkaiseeko MV palloa kahdesti. Huom. mm. reisikuoletus on sallittu.
* MV:n alueella MV saa potkia palloa rajoittamattoman monta kertaa.
* Alueeltaan MV ei saa potkaista palloa yli puolen kentän, kts. 507:15.
* Alueen ulkopuolelta MV saa potkaista pallon myös yli puolen kentän.

1. **507:9 ja 510:1 > Puolustavan joukkueen pelaaja hyppää maalivahdin selän takana maalivahdin alueen yli - koskematta alueeseen - ja samalla nappaa mailallaan maaliin menossa olevan pallon**

* MV:n alue on tarkoitettu vain MV:lle
* Tuomitaan RL.

1. **Liikaa pelaajia kentällä – tilanne havaitaan vasta maalin syntymisen jälkeen**

* Tuomitaan 2 min rangaistus (604:1 ja 2, 605:17).
* Maalia ei hyväksytä (703:1).

1. **Maalivahdin vaihtaminen pelin viivyttämistarkoituksessa**

* Pelin viivyttämisestä tuomio on 2 min rangaistus (605:20).
* Tilanne vaatii ET:lta pelin lukemista.

1. **Mailalla uhkaaminen**

* Tuomitaan ET:n tulkitseman tilanteen mukaan 2 + 10 min tai PR3.
* Jos tilanne on ET:n mielestä selkeää mailalla lyömisellä uhkaamista, tuomitaan PR3.

1. **703 > Hylätyt maalit**

* Erotuomarin hylätessä maalin, hänen tulee katkaista peli viheltämällä ja näyttämällä selkeästi, ettei hyväksy maalia *hylättävä maali*–näytöllä (811).
* Tämän jälkeen pelin jatkaminen on estettävä kolmoisvihellyksellä ja *pysäytä peliaika*–näytöllä (801).
* Erotuomarit tarkistavat, että pelaajat ovat valmiina, ennen kuin antavat luvan pelinjatkamiseen.
* Edellä mainituilla toimenpiteillä tilanne rauhoitetaan ja tehdään selväksi kaikille osapuolille.

1. **Maila osuu pelitilanteessa erotuomaria esimerkiksi päähän**

* Tilanteessa ei tuomita rangaistusta.
* Jos pelaaja osuu erotuomaria mailalla, käsillä tai esim. vartalolla, tilanteessa tuomitaan rangaistus VAIN, mikäli pelaajan tulkitaan loukanneen erotuomarin koskemattomuutta. Tällaisessa tilanteessa pelaajan toiminta tulkitaan tahalliseksi ja tuomitaan PR3 (PS 617) sekä laaditaan erotuomariraportti.

1. **Rangaistuslaukaus, rangaistuslaukauskilpailu**

Maalivahti rikkoo pelin aikaisen rangaistuslaukauksen aikana:

* Tuomitaan uusi RL ja rangaistus pannaan täytäntöön (PS 508:3)
* Sijaiskärsijä kärsii rangaistuksen (PS 601:3)
* Mikäli RL:sta tehdään maali, MV:n saama kahden minuutin rangaistus jatkuu (sijaiskärsijä) (PS 603:1)
* HUOM: erotuomarin tulee tilanteessa pyrkiä siirtämään RL:sta:
  + jos pallo menee maaliin, RL:sta ei sen jälkeen uusita ja maalivahdille tuomitaan 2 minuutin rangaistus
  + jos erotuomari viheltää RL:n poikki heti riketilanteen jälkeen, RL uusitaan ja maalivahdille tuomitaan 2 minuutin rangaistus

Maalivahti rikkoo kahden minuutin arvoisesti rangaistuslaukauskilpailussa (PS 204:1):

* Hänet on korvattava varamaalivahdilla tai
* jos sellaista ei ole, korvataan hänet kenttäpelaajalla ja joukkueella on enintään kolme minuuttia aikaa pukea hänet sääntöjen mukaisesti, mutta lämmittelyä ei sallita
* uusi MV ja vaihdon kellonaika merkitään pöytäkirjaan

Rangaistuslaukauskilpailun alkaminen (PS 201:1, 204:1, 601:2 ja 604:2):

* Erä tai ottelu päättyy välittömästi loppusummerin alettua soida (PS 201:1)
  + Jatkoaika päättyy loppusummerin alettua soida. Sen jälkeen suoritetaan rangaistuslaukauskilpailu, joka on alkanut loppusummerin soitua.
* Jatkoajan peliajalla tuomittu siirretty rangaistus, joka merkitään pöytäkirjaan peliajan päättymisen jälkeen, ei estä pelaajan osallistumista rangaistuslaukauskilpailuun.
* Jatkoajan peliajan päättymisen jälkeen tuomittu rangaistus estää pelaajan osallistumisen rangaistuslaukauskilpailuun